Polisieman ernstig beseer, familielid dood toe groep toeslaan | Maroela Media
Polisieman ernstig beseer, familielid dood toe groep toeslaan
'n Polisieman wat nie aan diens was nie is in 'n ernstige toestand in die hospitaal en sy familielid dood nadat 'n groep mans Sondagaand op hulle losgebrand het.
Brig. Vishnu Naidoo, woordvoerder van die polisie, het gesê die voorval het omstreeks 22:45 in Xhamastraat in Motherwell plaasgevind.
Volgens Naidoo word daar vermoed die polisieman, verbonde aan die Humewood-polisie, en sy familielid was by 'n taverne in Mortherwell toe 'n argument tussen hulle en van die mense in die taverne uitgebreek het.
"Hulle het besluit om te ry en soos hulle in Xhamastraat gery het, het hulle 'n geluid onder die voertuig gehoor. Toe hulle stilhou, is hulle deur 'n groep mans uit die motor gepluk en geskiet. Mzwabantu Mnqojana (34) is op die toneel dood terwyl die adjudant-offisier verskeie kere geskiet is," het Naidoo gesê.
Hy is tans in 'n ernstige maar stabiele toestand in die hospitaal. Sy dienspistool is tydens die voorval gesteel.
Genl. Kehla Sitole, nasionale polisiekommissaris, het dié aanval veroordeel en 'n 72 uur-aksieplan geaktiveer om die skuldiges op te spoor.
'n Saak van moord, poging tot moord en gewapende roof word ondersoek.
Drie KZN-studente sterf die afgelope naweek
Machadodorp-video: Talle vas ná gewelddadige betogings
Nou wat maak sy dienspistool by hom as hy afdiens is en by n drink/kuier plek is???
En nou is daai wapen ook nog in misdadigers se hande wat weer ander onskuldige mense se lewe kan kos.
Jammer maar dink hy behoort aangekla te word.
Nou hoe de hoenders het hy sy dienspistool by hom terwyl hy kuier in a tavern en van diens af is? Sterkte aan die oorledene se familie en vriende.
daar was juis die anderdag 'n sosiale media boodskap wat die rondte gedoen het wat jou waarsku as jy 'n geluid onder die voertuig hoor, indien dit nie vroeër daar was as jy gery het nie, moet ignoreer, en aanhou ry tot waar dit veilig sal wees om te kyk